5 Gantsi re a tle re tlelwe ke diteko tsa tumelo ya rona. Diteko tseno di re naya dibaka tsa go ela tlhoko seemo sa pelo ya rona. Fa Moshe a ne a bua le Baiseraele ba ba neng ba tloga ba tsena mo Nageng e e Solofeditsweng, o ne a ba raya a re: “Jehofa Modimo wa gago [o ne] a dira gore o tsamaye . . . dingwaga tseno tse di masome a manè mo nageng, gore a go kokobetse, a go leke gore a itse se se neng se le mo pelong ya gago, gore a o ne o tla boloka ditaelo tsa gagwe kgotsa nnyaa.” (Duteronome 8:2) A gantsi ga re ke re gakgamalela maikutlo a a tlhagang mo go rona, dikeletso kgotsa tsela e re tsibogang ka yone fa re lebana le maemo mangwe kgotsa dithaelo tse re sa di lebelelang? Eleruri diteko tse Jehofa a di letlang gore di re diragalele di ka re thusa go bona makoa a rona, di re naya sebaka sa gore re tokafatse. (Jakobe 1:2-4) A le ka motlha re se ka ra palelwa ke go akanyetsa ka thapelo tsela e re tsibogelang diteko ka yone!